પ્રાપ્ત માહિતી પ્રમાણે બોડેલીનો ખત્રી પરિવાર ગઇકાલે શનિવારે હાલોલની રહીમ કોલોનીમાં રહેતા તેમના સંબંધીને ત્યાં આવ્યો હતો. રાત્રે જમ્યા બાદ ખત્રી પરિવાર બોડેલી પરત જવા માટે નીકળ્યો હતો. હાલોલ-બોડેલી રોડ પર શિવરાજપુર નજીક ભાટ ગામના પાટીયા પાસે રાત્રે પોણા બાર વાગ્યે કારનું ટાયર નીકળી ગયું હતું. જેથી કાર ગ્રીલ વગરના નાળામાં ખાબકી હતી. કાર નાળામાં ખાબકતા જ આસપાસ રહેતા લોકો બચાવ માટે દોડી આવ્યા હતા. પરંતુ નાળામાં પાણી હોવાને કારણે બચાવ કામગીરીમાં મુશ્કેલી પડી હતી. સ્થાનિક લોકોએ ત્રણ લોકોને બચાવી લીધા હતા. પરંતુ એક જ પરિવારના સાત બાળકોના મોત નીપજ્યા હતા. આ સમયે બાળકોની ચિચિયારીઓથી વાતાવરણ ગુંજી ઉઠ્યું હતું.